stanford-oval/wikipedia huggingface dataset:
השמדה (קומיקס)
עלילה > השמדה: נובה

לאחר נפילתו של קסאנדר, השורד היחיד מבין חברי החיל ריצ'רד ריידר מוריד למוחו את כל המידע שבבינה המלאכותית שנאסף במשך עידני עידנים ומכיל את כל הידע של הגזע הקסאנדרי, כולל המאגר על הכוח הקוסמי ממנו שואבים חברי החיל את כוחם. כשברשותו כל הידע והניסיון של התרבות הקסאנדרית וכן כוח נובה, ריידר הופך לנובה-פריים וחליפתו משתנה בהתאם כדי לפצות על הקיבולת העצומה של המידע האצור בתוכו ולמנוע ממנו ליפול לשיגעון.
הוא עוזב יחד עם דראקס וקאמי את חורבות העולם של קסאנדר, והם עושים את דרכם למערכת הכוכבים הבאה. הם פוגשים בקווזאר, שנושא את צמידי הקוונטים של קפטן מארוול ועוזר בהגירה המונית של עולם שנועד ליפול קורבן לגל ההשמדה. גל ההשמדה מגיע, ונובה פריים וקוואזר תוקפים כדי לאפשר את השלמתה של ההגירה ההמונית. בקרב המתחולל, אניהילוס משתלט על קוואזר ומצליח לשים ידיו על צמידי הקוונטים.
עלילה > השמדה: הגולש הכסוף

אניהילוס שולח את קבוצת המחפשים כדי ללכוד את אלה אשר נוגעו בכוח הקוסמי של גלקטוס. הגולש הכסוף מתחמק מחברי הקבוצה וחובר למבשרים לשעבר של גלקטוס - ביניהם פיירלורד, אייר ווקר, טראקס, רד שיפט ומורג. אייר ווקר נהרג, ואילו טראקס ומורג נלכדים. כדי להגן על גלקטוס מהמחפשים, הגולש מחליף את סטארדאסט בתור המבשר שלו. סטארדאסט, פיירלורד ורד שיפט מצטרפים לחזית המאוחדת נגד גל ההשמדה.
גלקטוס מגלה שהשמדת קילן בידי גל ההשמדה שחרר לחופשי את טנברוס ואג'יס, שני אלים אותם כלא "כשהיקום היה עוד צעיר". תאנוס כורת ברית עם אניהילוס בהדרכתם של סקריט וליידי מוות. הוא גם מבקש לכרות ברית עם טנברוס ואג'יס, אך לפני שהם מסכימים לכך הם הורגים את הנופל.
עלילה > השמדה: סופר סקרול

בזמן שגל ההשמדה מגיע לאימפריית הסקרול, הוא מתחיל להשתמש בנשק שנקרא "קוצר הצער", ספינת חלל גדולת-ממדים אשר הופכת עולמות שלמים לדלק עבור צי הספינות. סופר סקרול מגלה שהעולם בו בנו חי נמצא במסלולו של גל ההשמדה, ויוצא לאזור השלילי כדי למצוא דרך לעצור את הקוצר. הוא מאתר את הסוהר של עולם כלא ויוצרו של הקוצר, ובאמצעות עינויים מאלץ אותו ליצור וירוס שישמיד את הקוצר. כמו כן, הוא מאחד את אסירי עולם הכלא לכדי צבא.
כאשר סופר סקרול מביא את צבאו בחזרה לאימפריית הסקרול כדי להתקיף את הקוצר, הוא נבגד אך מצליח להימלט ולהשמיד את הקוצר. בנו נופל חלל בידי הקוצר, ונדמה שסופר סקרול נהרג בתהליך.
עלילה > השמדה: רונאן

מאז המשפט שנערך לו, רונאן המאשים נמצא במנוסה מרשויות הקרי ומחפש אחר טנא-נייל, עדת הראיה שהאשימה אותו בבגידה כוזבת. הוא נוחת במחנה של תושבי קרי מוגלים, ביניהם נמצא חברו הוותיק קוראת', ונודע לו שטנא-נייל הצטרפה לקבוצת לוחמות קוסמיות בהנהגתה של גאמורה. לאחר שהביס את נביולה ואת סטלאריס, רונאן נלחם בגאמורה עצמה, שמחזיקה בכוח הקוסמי. למען האמת, המאבק ביניהם - כמו גם מאבקים רבים אחרים - הוא מניפולציה של גלוריאן מעצב המציאות, אשר משתמש באנרגיה של אותן קרבות כדי לעצב מחדש את העולם.
בדיוק לפני שתוכניתו של גלוריאן נשלמת, גל ההשמדה מגיע אל מחנה הקרי ותוקף אותו. רונאן, קוראת', גאמורה וגלוריאן נאבקים בכוחותיו של אניהילוס. טנא-נייל נהרגת, מה שמונע מרונאן להוכיח את חפותו. הוא בוחר לחזור לאימפריית הקרי ולהפר את גלותו כדי להזהיר אותם מפני הסכנה המתקרבת.
עלילה > השמדה

205 ימים לאחר יום ההשמדה, ריצ'רד ריידר (נובה) הקים צבא בשם החזית המאוחדת כדי להתנגד לגל ההשמדה. הצבא הקרקעי שלו כולל את סטאר לורד, דראקס המשמיד, גאמורה ורונאן המאשים, בעוד שצבא החלל שלו כולל את פיירלורד, רד שיפט ואת סטארדאסט. הם לוכדים את אחת ממלכותיו של אניהילוס, שמגלה להם שתאנוס, טנברוס ואג'יס תקפו את גלקטוס ואת הגולש הכסוף ונטרלו אותם. אניהילוס מאמין שהכוח הקוסמי נמצא בהישג ידיו, והוא פוקד על הריגתם של יתר מבשריו של גלקטוס.
תאנוס חוטף את מונדרגון ואומר לדראקס באמצעות פילא-וול שיהרוג אותה אם דראקס ירדוף אחריו. במהלך התקפה משולבת על החזית המאוחדת, פרץ אנרגטי פתאומי מחזיר את סופר סקרול לחיים. אניהילוס, בעזרתו של תאנוס, מתכוון להשתמש בגלקטוס הכלוא כנשק. החזית המאוחדת מובסת, ונובה שולח אזהרה לגיבורי כדור הארץ לגבי המתקפה הקרבה. דראקס נשאר מאחור כדי לצוד את תאנוס ולהרוג אותו.
הברית של תאנוס עם אניהילוס נוצרה מתוך סקרנות. כאשר הוא לומד שאניהילוס מתכוון להכחיד את כל החיים התבונתיים ביקום, הוא מתכנן לבגוד בו ולשחרר את גלקטוס. לפני שהוא מצליח לעשות זאת, דראקס מופיע והורג אותו. לאחר מכן, דראקס ומונדרגון משחררים את הגולש הכסוף, שבתורו משחרר את גלקטוס.
באותו זמן, רונאן ובני בריתו (הכוללים את אויבו המושבע סופר סקרול) מגיעים לעולם הבית של בית המלוכה השלטת של הקרי. רונאן מגלה שבית המלוכה כרת ברית עם אניהילוס וכוחותיו. הוא הורג את חברי בית המלוכה ונקרא בידי התושבים השליט החדש.
גלקטוס משחרר פיצוץ רב-כיווני ומאסיבי שנודע מאוחר יותר בשם "המאורע של גלקטוס". הגולש הכסוף נשלח על ידו בטרם עת כדי לבשר על בוא החורבן, והיקף הפיצוץ משמיד את מרביתו של גל ההשמדה, לפחות שלוש מערכות כוכבים ואפילו מאדה צופה אחד. נובה, פיטר קוויל (סטאר לורד) ופילא-וול משתגרים קרוב לספינת הדגל של אניהילוס ומתכננים לערוך את הקפיצה האחרונה כאשר גל האנרגיה של גלקטוס מגיע. אניהילוס מגלה שנבגד על ידי תאנוס ומעשיו נוטרלו בידי גלקטוס, ומשתמש בצמידי הקוונטים של קוואזר כדי להגן על עצמו מפני פיצוץ האנרגיה. נובה נלחם בו, אך הוא אינו מצליח לנצח אותו עד אשר פילא-וול גונבת את צמידי הקוונטים מאניהילוס. בעקבות כך, נובה הורג את הנבל החלוש.
הסכם שלום נחתם בין שרידי גל ההשמדה לבין אימפריית הקרי, ובו מספר שטחים מסופחים לכוחותיו לשעבר של אניהילוס. הדבר מסיים את הסכסוך המתמשך, אך שני הצדדים נותרו לא מרוצים.
עלילה > השמדה: מבשריו של גלקטוס

טראקס משתחרר לבסוף לאחר שנלכד, שועבד והפך לעושה דברו של אניהילוס. אולם, הוא מתרסק על כוכב לכת שנשלט בידי טפיל חייזרי. הוא מחליט להשמיד את הישות הרצחנית כדרך להשיב לעצמו את כבודו. סטארדאסט חוזר מהמתים ומצהיר מחדש על נאמנותו לגלקטוס טורף העולמות. כהוכחה למחויבותו, סטארדאסט מזין את שארית בני גזעו לגלקטוס הרעב.
גלקטוס שולח את הגולש הכסוף למצוא את טנברוס ואג'יס, והגולש משמיד את שניהם בעזרת אנרגיית ההתכווצות הגדולה. פיירלורד מאתר רבים מהקנטוריונים - יחידת העילית של אניהילוס אשר הייתה אחראית לרציחת עולם ביתו ועולמות אחרים. הוא הורג כמה מהם, בעוד אחרים מתחננים על חייהם באומרם שהפעילו עליהם מניפולציות. פיירלורד מאפשר להם לחיות, בתנאי שיתנהגו יפה.
עלילה > סדרות המשך וספין-אוף

לאחר שאירוע ההשמדה הסתיים, חברת מארוול הודיעה על הרצה חדשה של חוברות נובה, בכתיבתם של אבנט ולנינג, בנוסף לאירוע קרוסאובר שני, השמדה: כיבוש. הכרך השני של שומרי הגלקסיה, שהחל שנת 2008, מכיל מספר דמויות מפתח מסיפור ההשמדה.
בנובמבר ודצמבר 2019, חברת מארוול פרסמה את אירועי "השמדה: פורענות", קשת סיפור בת שישה חלקים שבה אניהילוס עובד יחד עם נובה, ארבעת המופלאים, בטא ריי ביל והגולש הכסוף כדי לעצור צבא פולש נוסף. בשנת 2021, חברת מארוול פרסמה את הסיפור "ההשמדה האחרונה", סיפור קרוסאובר בין שומרי הגלקסיה לבין ארגון S.W.O.R.D שבו אדון הממד האפל דורמאמו התמזג עם אגו הכוכב החי ומתכוון לכבוש את החלל.
ביבליוגרפיה

Thanos #7-12
Drax the Destroyer: Earth Fall #1-4
Annihilation: Prologue #1
Annihilation: Nova #1-4
Annihilation: Silver Surfer 1-4
Annihilation: Super-Skrull 1-4
Annihilation: Ronan #1-4
Annihilation 1-6
Annihilation: Heralds of Galactus #1-2
הערות שוליים

↑  Thanos #7-12, 2004
↑  Drax the Destroyer: Earthfall #1-4, September 2005
↑  Annihilation: Prologue #1, March 2006
↑  Annihilation: Nova #1-4, April-July 2006
↑  Annihilation: Silver Surfer #1-4, April-July 2006
↑  Annihilation: Super Skrull #1-4, April-July 2006
↑  Annihilation: Ronan #1-4, April-July 2006
↑  Annihilation #1, August 2006
↑  Annihilation #2-3, September-October 2006
↑  Annihilation #4, October 2006
↑  Annihilation #5, November 2006
↑  Annihilation #6, December 2006
↑  Annihilation: Heralds of Galactus #1, January 2007
↑  Annihilation: Heralds of Galactus #2, February 2007
ורדה פולק-סאם

| --- | --- |

 לידה:  9 בספטמבר 1953 כ"ט באלול ה'תשי"ג ירושלים, ישראל
 פטירה:  6 ביולי 2023 (בגיל 69) תמוז ה'תשפ"ג
 מדינה:  ישראל 
 מקום קבורה:  הר המנוחות 
 סוגה:  רומן
 פרסים והוקרה:  זוכה בתחרות בינלאומית לצילום: "שלום בתבל" שהתקיימה בירדן, 1995
 http://www.varda-polak-sahm.com
 
ורדה פולק-סאם (9 בספטמבר 1953 – 6 ביולי 2023) הייתה סופרת ואמנית רב-תחומית ישראלית. התמקדה בצילום דוקומנטרי ואמנותי.
ביוגרפיה

פולק-סאם התגוררה בירושלים, שם נולדה וגדלה.
פולק-סאם הייתה בת למשפחת עלאיוף, בוכרית מצד האב וספרדייה מצד האם. היא גדלה בשכונת שערי פינה, הסמוכה לשכונת מאה שערים, בביתו של סבה שהיה חזן. משפחתה הייתה דתית מאוד אך לא חרדית, ובעלת פתיחות גדולה.
הוריה היו דוברי לאדינו, והנשים במשפחתה (סבתא, דודות ואמא) היו כוח מניע חזק. בכתיבתה עסקה גם בחלקים מחייה ומחיי משפחתה, בנעוריה בירושלים, ובהשתנות המרקם החברתי והנורמות בנוגע לנשים.
הייתה בוגרת בית הספר לצילום במוסררה שבירושלים, בוגרת החוג לתיאטרון ומוסמכת האוניברסיטה העברית בפולקלור יהודי והשוואתי, וכן בוגרת קורס מורי דרך בבית הספר לתיירות בירושלים.
צילומיה של פולק-סאם התפרסמו בתערוכות ובמגזינים שונים ברחבי העולם. בשנת 1994 תיעדה את שיפוץ כיפת הסלע בסדרת צילומים שזכתה להצלחה בעולם. הצילומים אוגדו ל"אלבום השלום", אותו העניק יצחק רבין למלך ירדן חוסיין במפגשם בוושינגטון.
ספר צילומים של התערוכה יצא לאור באנגלית ("BY BREAD ALONE") ובגרמנית ("VOM BROT ALLEIN") בשנת 2000. בנובמבר 2005 הגיש נשיא מדינת ישראל את הספר כמתנה לאפיפיור הגרמני בנדיקטוס השישה עשר ולמזכיר המדינה של הוותיקן.
פולק-סאם זכתה בפרס בתחרות הבינלאומית לצילום "שלום לתבל" שהתקיימה בירדן, והייתה הצלמת הישראלית הראשונה שצילומיה הוצגו בוותיקן.
נפטרה ב-6 ביולי 2023 בגיל 69, לאחר מאבק במחלה קשה. הותירה את בן זוגה,  לוקאס לנדמן, פרופ' לאנטומיה מבזל שווצריה.
ביוגרפיה > ספריה

בית הסתרים: סודות מן המקווה, הוצאת מודן, 2005
ספר זה הוא פרי מחקר פולקלוריסטי במקוואות הטהרה בישראל. בשנת 2009 יצאה לאור הגרסה האנגלית של הספר בהוצאת BEACON PRESS, בוסטון, ארצות הברית. בשנת 2013 יצאה לאור הגרסה ההונגרית של בית הסתרים בהוצאת Studium Plusz Kiado Budapest.
בחירתו של רפאל פ., ליריקה-טפר הוצאה לאור, 2016
בנה של פולק-סאם, רפאל, היה מתופף צעיר שלמד והתגורר תקופה בניו יורק, ארצות הברית. רפאל סבל ממחלת הדיכאון והתאבד בעת שהיה בארץ בביקור לרגל חגיגת בת המצווה של אחותו למחצה. רבים מאוד סביבו, אפילו בקרב המשפחה הקרובה, לא ידעו על מצבו. בספר זה שכתיבתו נמשכה לאורך כמה שנים פולק-סאם משחזרת את חיי בנה ויוצרת ביוגרפיה ובה נגיעות פנטסטיות־מיסטיות. הספר מסופר מנקודת המבט של נשמתו של רפאל. הסיפור מתחיל עוד לפני היווצרותו הגשמית ומסתיים בעזיבתה של הנשמה את גופו, בלילה שהתאבד. מה שקרה אחר כך, חיי המשפחה שנשברו ואוחו במאמץ, נעדר מהספר לחלוטין.
ביוגרפיה > מתערוכותיה

1996–2009 – על הלחם לבדו. תערוכה שעסקה בערך הרוחני והסימבולי של הלחם בשלוש דתות. הוצגה לראשונה במוזיאון ארץ ישראל בשנת 1996, ובשנת 1998 נפתחה במעמד שגריר ישראל הראשון בוותיקן.
1998–2006 – הצלמים היחפים של טילוניה (אוצרת). תוך כדי מחקר צילומי-אתנוגרפי שערכה פולק-סאם בחבל ראג'סטאן שבהודו, גילתה עשרות אלפי צילומים שצולמו במשך 34 שנים בידי כפריים, גברים נשים וילדים אנאלפביתים, שחיים ופועלים ב"טילוניה" – כפר שמתנהל על פי תפיסת החיים והתורה של מהאטמה גנדי. צילומים נבחרים אוגדו לתערוכה שהוצגה באקספו 2000 בהאנובר, גרמניה, ובאונסקו, פריז.
2005 – והגדת לבנך... בתערוכה הוצגו תמונות של מתנדבי זק"א – זיהוי קורבנות אסון, איתור, חילוץ והצלה, בפעולה. התערוכה ייצגה את ישראל באספה השנתית של הכנסייה הפרוטסטנטית בהנובר, גרמניה.
2005–2009 – בית הסתרים: סודות מן המקווה. תערוכת צילומים שהציגה הצצה למקווה טהרה של נשים יהודיות. גילוי סודות מתוך עולם נשי שהיה עד אז חסוי מעין המצלמה. התערוכה הוצגה בסטודיו "ארטורא" יפו, בעקבות פרסום ספר העיון: בית הסתרים: סודות מן המקווה.
לקריאה נוספת

אלי שילר, "'כנרית' על כיפת הזהב בירושלים", אריאל 185, אוקטובר 2008 עמ' 6–31. ביוגרפיה של פולק-סאם בעמ' 30–31.
הערות שוליים

↑  כמה מילים אודות ורדה סם פולק לקראת צאת ספרה בית הסתרים – סודות מן המקווה, באתר http://www.usahm.de (ארכיון)
1 2   גילי איזיקוביץ, האם שבנה התאבד כתבה ספר כדי לשבור את קשר השתיקה, באתר הארץ, 26 באוגוסט 2016
1 2 3  ורדה פולק-סאם | קורות חיים, באתר http://www.varda-polak-sahm.com/aboutvarda
1 2  ורדה פולק סאם, באתר http://www.toptouch.co.il/
↑  אלבום השלום, באתר http://www.varda-polak-sahm.com/
| --- | --- |
בקרת זהויות :  NLI: 987007266517105171  BnF: cb15060981d (data)  GND: 1045391662  ISNI: 0000 0000 7846 3882  LCCN: no2002069919  NLA: 56963817  ULAN: 500479947  VIAF: 61836252   WorldCat (עם VIAF): 61836252
ז'נדרמריה (אוסטריה)

| --- | --- |


 מדינה:  אוסטריה, הרפובליקה האוסטרית הראשונה, אוסטריה הפדרלית 
 תקופת הפעילות:  1918 – 1 ביולי 2005 (כ־87 שנים) 
 
שלט של תחנת ז'נדרמריה
הז'נדרמריה הפדרלית (בגרמנית: Bundesgendarmerie) הייתה סוכנות משטרה פדרלית אוסטרית שהייתה אחראית לכשני שלישים מהאוכלוסייה בכ־98% משטחה הלאומי האוסטרי, לצד חיל משמר הבטיחות הפדרלי ("Bundessicherheitswachekorps") וחיל החקירה הפלילית ("Kriminalbeamtenkorps"). כל רשויות אכיפת החוק האוסטריות מוזגו לסוכנות המשטרה הפדרלית ("Bundespolizei"), החל מ-1 ביולי 2005.
סמל הז'נדרמריה
ראו גם

צבא אוסטריה
המשטרה הפדרלית של אוסטריה
חבצלת רון

| --- | --- |
אין תמונה חופשית
 לידה:  1936
 פטירה:  פברואר 2013 (בגיל 77 בערך)
 שם לידה:  מזל דמארי
 סוגה:  זמר עברי פופ
 
שושנה (רון) רייך (1936 – פברואר 2013) הייתה זמרת ישראלית. מחלוצות הפופ התימני-ישראלי.
ביוגרפיה

חבצלת רון נולדה בשם מזל דמארי למשפחה יהודית בעדן, שכיום בתימן. בהיותה בת 8 עלתה עם משפחתה לארץ ישראל, וגדלה בתל אביב בשכונת עזרא.
ב-1960 הקליטה מספר שירים בעברית ושירים בתימנית, שיצאו על גבי תקליט של חברת "מקולית", הופיעה כזמרת מובילה במועדון "עומר כיאם", הופיעה ביחד עם להקה הונגרית וב"תיאטרון העולים" של חיים אברון. הופיעה עם הזמר ג'ו עמר. בתחילת שנות ה-60 הצטרפה ללהקה שהופיעה במזרח אירופה וזכתה להצלחה רבה. הקליטה שירים רבים בתימנית, גרמנית, יידיש, אנגלית ועברית, והופיעה בטלוויזיה הגרמנית.
בסוף שנות השישים נישאה לשמואל רייך, ניצול השואה מפולין. עם הנישואים פרשה מעולם המוזיקה. הם התגוררו במנהיים, ועבדו בחנות הטקסטיל שבבעלותם. ב-1969 נולד בנם, גדעון. ב-1980 חזרה עם משפחתה לתל אביב, אך לאחר ארבע שנים היגרה המשפחה לארצות הברית. רון עבדה כגננת במשך שנים רבות.
רייך נפטר ב-2011, וכעבור שנתיים, בפברואר 2013, נפטרה רון ממחלת הסרטן.
שיריה המפורסמים

דבקת האביר (יפתי דלגי נא) – מילים ולחן: נחמיה שרעבי, עיבוד: גיל אלדמע, חליל: אורי שהם, הקלטה 26 ביוני 1961
הבה נגילה – מילים: אברהם צבי אידלזון, לחן: עממי חסידי, הקלטה 1964
יפים הלילות בכנען (מה יפים הלילות בכנען) – מילים: יצחק קצנלסון, לחן: עממי ערבי, הקלטה 1965
קריה יפהפייה – מילים: זכריה אלצ'אהרי, לחן: עממי תימני, הקלטה 14 בספטמבר 1963
רועה ורועה (אי שם הרחק בין ההרים) – מילים ולחן: מתתיהו שלם, 1965
הערות שוליים

↑  רוויו בהונגרית, הַבֹּקֶר, 5 באפריל 1960
ואלי ראץ

| --- | --- |

 לידה:  25 בדצמבר 1911 גלה (כפר), הונגריה 
 פטירה:  12 בפברואר 1997 (בגיל 85) מינכן, הרפובליקה הפדרלית של גרמניה 
 מדינה:  הונגריה 
 מקצוע:  זמרת, שחקנית 
 בן או בת זוג:  פטר הלאס (1946–12 בפברואר 1997) 
 צאצאים:  מוניקה פורטר 
 מידע חסידת אומות העולם
 פרסים והוקרה:  חסידת אומות העולם (4 בספטמבר 1991) 
 קישורים חיצוניים
 יד ושם:  ואלי ראץ
 valiracz.com
 
ואלי ראץ (בהונגרית: Rácz Vali;‏ 25 בדצמבר 1911 – 12 בפברואר 1997) הייתה שחקנית קולנוע ותיאטרון וזמרת, יקירת הציבור ההונגרי. הוענק לה תואר "חסידת אומות העולם" על ידי יד ושם בירושלים, על הצלת יהודים בימי השואה.
קורות חיים וקריירה מוקדמת

ואלי ראץ נולדה ב-25 בדצמבר 1911, להורים קתולים אדוקים, בכפר גלה בדרום מערב הונגריה. אביה היה מנהל בית הספר של הכפר. ואלי ראץ הייתה זמרת ושחקנית הונגריה, אשר הגיעה לשיא הפופולריות שלה בסוף שנות ה-30 וה-40. בנוסף להיותה שחקנית במועדון לילה, הופיעה בכ-20 סרטים הונגרים. נקראה "מרלן דיטריך ההונגרית".
לאחר שלמדה במנזר עברה לבודפשט ללמוד באקדמיה למוזיקה ע"ש פרנץ ליסט. זמן קצר לאחר סיום הלימודים, החלה לקבל תפקידי שירה קטנים בסרטים בין השנים 1933 ו- 1934 שיחקה בתיאטרון העירוני ולאחר מכן בתיאטרון ההונגרי. בשנת 1936 שרה בקברט ידוע בבודפשט ובתיאטרון העיר במשך שלוש שנים.
פעילות בתקופת השואה להצלת יהודים

במהלך מלחמת העולם השנייה, באפריל 1944, כאשר הנאצים כבשו את הונגריה והחלו לגרש את האוכלוסייה היהודית, ראץ' עזרה להחביא את חבריה היהודים בווילה שלה בבודפשט. בין אפריל לנובמבר 1944, חיו בביתה חמישה יהודים בחשאי, עד שנבגדה בטעות על ידי בעלה של אחת מהניצולות. ראץ נעצרה על ידי המשטרה החשאית ההונגרית ונכלאה במפקדתם במלון "מאג'סטיק", שבו נחקרו ועונו אסירים לפני גירושם או הוצאתם להורג. בזכות מאמציהם של תומכיה במחתרת, היא שוחררה בסופו של דבר.
לאחר המלחמה

כל היהודים שהצילה שרדו את המלחמה, וחלקם עלו לישראל מאוחר יותר. אחרי 1945 היא הייתה חברה בתיאטרון רויאל רוו, בתיאטרון מדג'יאזי, ואחר כך בקמרה וארייטה. היא שיחקה ב-20 סרטים, אבל הייתה בעיקר זמרת. היא ערכה קונצרטי סולו באקדמיה למוסיקה ובאולם הקונצרטים של ויגאדו, כמו כן הופיעה בקביעות במועדון הנגלי קיוסק. בשנת 1946 התחתנה עם הסופר והעיתונאי פטר האלאש. בנם ואלר נולד ב-1950, וכעבור שנתיים נולדה בתם מוניקה, שהפכה לימים לעיתונאית בלונדון, מוניקה פורטר. המשפחה נמלטה מהונגריה בעקבות מרד 1956 והיגרה לארצות הברית. בשנת 1970 חזרו לאירופה ובשנת 1975 ראץ ובעלה קבעו את ביתם במינכן, גרמניה. ואלי ראץ נפטרה במינכן ב-12 בפברואר 1997.
הכרה והנצחה

ב -25 במאי 1992 הוענק לה התואר "חסידת אומות העולם" על ידי רשות הזיכרון לשואה ולגבורה ביד ושם.
ספרה של בתה מוניקה פורטר על מעשיה של ראץ במלחמה פורסם לראשונה ב -1990. ספר זה גרם לפרסום סיפורה של ואלי ראץ בקרב קהל רחב יותר, מחוץ להונגריה.
לקריאה נוספת

Agnes Grunwald-Spier MBE (Author), Sir Martin Gilbert (Foreword) The Other Schindlers: Why Some People Chose to Save Jews in the Holocaust The History Press, 2010. Pages 45-49 are about Vali Racz's story.
הערות שוליים

↑  Janos Fisher, Vali Rácz, AJR Journal, March 2018, עמ' 11
↑  ‘The Hungarian Marlene Dietrich’: Vali Rácz remembered – Monica Porter at the Hungarian Cultural Centre by Nick Barlay, Ceel.org.uk (באנגלית)
↑  Holocaust Memorial Day Trust | Rescuer Story: Vali RÃ¡cz (באנגלית)
1 2  Rácz Vali, színész- és énekesnő, valiracz.com (ארכיון)
↑  Righteous Among the Nations Honored by Yad Vashem by 1 January 2018 HUNGARY, Yad Vashem
| --- | --- |
בקרת זהויות :  NLI: 987007299351805171  GND: 119020025  ISNI: 0000 0000 7860 6337  LCCN: nr91002382  VIAF: 61396522   WorldCat (עם VIAF): 61396522
חבקוק (דונטלו)

| --- | --- |

 מידע כללי
 פַּסל:  דונטלו
 תאריך יצירה:  1423-1435
 טכניקה וחומרים:  שיש
 ממדים בס"מ
 רוחב:  54
 גובה:  195
 עומק:  38
 נתונים על היצירה
 מיקום:  מוזיאון הדואומו פירנצה שבאיטליה
חבקוק (באיטלקית: Zuccone) הוא פסל שיש של הפסל דונטלו, שהושלם בין השנים 1423–1435 ומתאר את חבקוק הנביא. הוא נחצב בגודל טבעי (195x54x38 ס"מ) ומוצג במוזיאון הדואומו בפירנצה.
היסטוריה ורקע

אחד הנושאים החביבים על דונטלו היה ייצוג אנשים דתיים שחוו חוויה דתית קיצונית שהביאה אותם לתובנות אלוהיות מעבר להבנתם של האנשים הרגילים. הצורה שבה דונטלו הציג דמויות קדושות הייתה שונה לחלוטין מזו של רוב האמנים בתקופתו, שלא תיארו קדושים כסובלים. חבקוק, אשר ספרו הקצר מתאר את עלייתם של הבבלים, הוא אחד הניסיונות הראשונים של דונטלו לייצג דמות כזאת. המילה הראשונה בספר חבקוק היא "הַמַּשָּׂא", ומעולם לא היה כובד המשא של הנבואה מתואר בצורה כה בהירה כמו בפסל זה. האמן מייצג את הנביא כאשר הוא הרוס למשמע ההתגלות הנבואית, עליה הוא עכשיו חייב לדווח.
הפסל הוזמן עבור גומחה במגדל הפעמונים קמפנילה די ג'וטו בקתדרלה של העיר פירנצה.
מראהו של חבקוק קירח וכה רחוק משלמות, עד שהפלורנטינים העניקו לו את הכינוי העממי zuccone, שמשמעותו "שוטה". וזארי מייחס בספרו חיי הציירים, הפסלים והאדריכלים הדגולים ביותר את הכינוי לבן המקום שמת בשנת 1416, הוא היה קירח ובעל גולגולת מוארכת. וזארי גם מציין שדונטלו נהג להישבע על הפסל בכל היקר לו.
נאמר כי דונטלו צעק "דַּבֵּר, לעזאזל, דַּבֵּר!" לעבר השיש כשהוא פיסל אותו.
חבקוק הוא אחד מארבעת הפסלים האחרונים שנחצבו בין 1420 ל-1435 והיו מיועדים עבור גומחות בצד הצפוני והפחות נראה לעין של מגדל הפעמונים, בסמוך לחומת הקתדרלה. עם סיום יצירת הפסלים, היו עובדי הקתדרלה כה מרוצים שהם הציבו אותם בצד המערבי, והחשוב ביותר מכיוון שהוא מקביל לחזית. אחד משלושת הפסלים האחרים הוא ירמיהו, גם הוא של דונטלו.
הפסלים הועברו למוזיאון בשנת 1937 ובמקומם הוצבו עותקים.
תיאור וסגנון

חבקוק נמנה עם יצירות המופת של פיסול הרנסאנס בכלל ודונטלו בפרט. הוא באופן משמעותי רב הבעה בהשוואה ליצירותיו הקודמות של דונטלו, כמו שלושת הפסלים בצד המזרחי של מגדל הפעמונים (הנביא חסר הזקן, הנביא המהורהר ועקדת יצחק).
הפסל ידוע בנטורליזם שלו, אשר מבדיל אותו מרוב הפסלים שהוזמנו באותה תקופה. הוא תואר כפסל השיש החשוב ביותר של המאה ה-15.
הנביא מוצג כאדם זָקֵן, קירח ובעל רזון סגפני, הלבוש טוניקה ומעליה טוגה ארוכה המשתפלת מכתפו השמאלית ויוצרת קפלים אנכיים עמוקים המדגישים את הוד הדמות ויסוריה הפנימיים. הפה פתוח למחצה, והעיניים שקועות ועמוקות. המבט עז ומופנה מטה, כלומר לעבר הצופים מכיוון שהגומחה הייתה בגובה רב.
הערות שוליים

↑  
"Zuccone". thehistoryofart.org. (באנגלית)
↑  
"Donatello - Zuccone, Figure from Florence Campanile". אוניברסיטת פנסילבניה. (באנגלית)
1 2 3  
Butterfield, Andrew. "The Magic Of Donatello" (PDF). אוניברסיטת הרווארד. (באנגלית)
↑  Lindsay, David - Earl of Crawford (1911) Donatello. Echo Library (reprint 2008), ISBN 9781406849318
תקריב
חוסיין זמאני

חוסיין זמאני (בדארי: حسین زمانی; נולד ב-23 בנובמבר 2002 במשהד שבאיראן) הוא כדורגלן אפגני המשחק בעמדת החלוץ בקבוצת ניימכן מליגת העל ההולנדית ובנבחרת אפגניסטן.
קריירת מועדונים

זמאני גדל במחלקות הנוער של אייאקס וגנואה. בחודש פברואר 2021 חתם זמאני על חוזה מקצועי בטלסטאר ספורטקלאב. לקראת עונת 2021/2022 חתם זמאני בניימכן מליגת העל ההולנדית.
קריירה בינלאומית

ב-25 במאי 2021 ערך זמאני את הופעת הבכורה שלו בנבחרת אפגניסטן, וכבש את שער הבכורה שלו בניצחון 3-2 על נבחרת אינדונזיה במשחק ידידות.
הערות שוליים

↑  Telstar neemt Hossein Zamani over van Italiaanse Genoa באתר NH Nieuws, ‏ 1 בפברואר 2021 (בהולנדית)
ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח "חוסיין זמאני".
ז'ואאו השלישי, מלך פורטוגל

ז'וּאָאוּ השלישי, מלך פורטוגל (בפורטוגזית: João III de Portugal;‏ 7 ביוני 1502 – 11 ביוני 1557) היה מלך פורטוגל ה-15. כונה "האדוק" ("o Piedoso") בשל קנאותו הדתית.
חייו

ז'ואאו השלישי נולד ב-7 ביוני 1502 בליסבון, למנואל הראשון, מלך פורטוגל ולמריה מאראגון, מלכת פורטוגל, בתם השלישית של פרננדו השני, מלך אראגון ואיזבלה הראשונה, מלכת קסטיליה - המלכים הקתולים. ז'ואאו ירש את כס המלוכה מאביו בשנת 1521, בגיל 19.
בזמן שלטונו הרחיבה פורטוגל את אחיזתה מעבר לים באסיה ובעולם החדש (ראו האימפריה הפורטוגזית, ברזיל הקולוניאלית). ז'ואאו השלישי יישם מדיניות של חיזוק בסיסיה של פורטוגל בהודו (דוגמת גואה), חיזק את המונופול של פורטוגל במסחר בתבלינים, ביניהם הפלפל השחור מהודו, הציפורן מאיי מאלוקו ואגוז המוסקט מאיי בנדה. כתוצאה מכך, זכה ז'ואאו השלישי גם לכינוי "המלך החנווני". בעת מותו ב-1557 השתרעה האימפריה הפורטוגזית בכל תבל על פני מיליארד אקר כמעט.
בעת מלכותו היו הפורטוגזים לאירופים הראשונים אשר יצרו מגעים רציפים עם סין של שושלת מינג ויפן של תקופת מורומאצ'י. הוא נטש טריטוריות מוסלמיות בהן שלטה פורטוגל בצפון אפריקה, לטובת המסחר עם הודו וההשקעה בקולוניזציה של ברזיל. באירופה, הוא שיפר את יחסי פורטוגל עם מדינות אזור הים הבלטי ועם חבל הריין, מתוך תקווה לחזק את המסחר הפורטוגזי.
ז'ואאו השלישי היה אחראי על האוונגליזציה של המזרח הרחוק וברזיל, בין השאר באמצעות עידוד הקמתם של מיסיונים של מסדר ישו באזורים אלה. הן הישועים והן האינקוויזיציה הפורטוגזית, אשר נחנכה ב-1536, עתידים היו להפוך למוסדות מפתח בפורטוגל ובאימפריה שלה. חשיבותם של הישועים עבור ז'ואאו השלישי הייתה טמונה בתפקידם כמתווכים ביחסים בין הפורטוגזים לעמים הילידים בטריטוריות עבר הים שהיו בשליטת פורטוגל. האינקוויזיציה שימשה את המלך על מנת לפטור את פורטוגל ממרי אזרחי או ממלחמת דת מן הסוג שהתרחש בצרפת ובמקומות אחרים באירופה במהלך המאה ה-16. בשנות מלכותו האחרונות של ז'ואאו השלישי רק החל פיתוחה המהיר של ברזיל הקולוניאלית כיצרנית סוכר, התפתחות אשר הייתה בבחינת פיצוי עבור הדעיכה ההדרגתית בהכנסות מהמסחר באסיה. מגמה זו נמשכה גם בזמן מלכותו של יורשו ונכדו, סבשטיאו, מלך פורטוגל, אשר הפך למלך עם מותו של ז'ואאו השלישי משבץ, בשנת 1557.
משפחתו

בשנת 1525 התחתן ז'ואאו עם קתרינה מאוסטריה, מלכת פורטוגל, בתם של פליפה הראשון, מלך קסטיליה וחואנה, מלכת קסטיליה, ממנה נולדו לו 9 ילדים:
אפונסו, נסיך פורטוגל (1526)
מריה מנואלה, נסיכת פורטוגל (1527–1545), התחתנה עם פליפה השני, מלך ספרד
איזבל, נסיכת פורטוגל (1529)
ביאטריש, נסיכת פורטוגל (1530)
מנואל, נסיך פורטוגל (1531–1537)
פיליפה, נסיך פורטוגל (1533–1539)
דיניש, נסיך פורטוגל (1535–1537)
ז'ואאו מנואל, נסיך פורטוגל (1537–1554)
אנטוניו, נסיך פורטוגל (1539–1540)
בנוסף היה לז'ואאו בן מפילגשו איזבל מוניש:
דוארטה, הארכיבישוף של בראגה (1529–1543)
ז'נבייב דה פונטנה

| --- | --- |

 לידה:  30 באוגוסט 1932 לונגווי, צרפת 
 פטירה:  1 באוגוסט 2023 (בגיל 90) סן-קלו, צרפת 
 שם לידה:  Geneviève Suzanne Marie-Thérèse Mulmann 
 מדינה:  צרפת 
 מקום קבורה:  בית הקברות של איברי-סיר-סן 
 מקום מגורים:  סן-קלו 
 מעסיק:  מיס צרפת, Miss Excellence France 
 תפקיד:  נשיאה (1981–2010)  נשיאה (2010–2011)  honorary chairperson (2011–2016) 
 בן או בת זוג:  Louis Poirot (?–16 במרץ 1981) 
 
ז'נבייב דה פונטנה (בצרפתית: Geneviève de Fontenay,‏ 30 באוגוסט 1932 – 1 באוגוסט 2023) הייתה נשיאת תחרות מיס צרפת.